Kuusalu Keskkool
hoolekogu koosolek 09.11.2022

Protokoll nr 2
Kuusalu Keskkooli Täpitiib
Algus 18.06
Lõpp 20:25
Osalejad: Eveli Tänav, Tanel Tomson, Irina Õispuu, Eneli Sepp, Kertu Priilinn, Ingrid Pärna, Priit Mae, Maria Trei, Kristi Tarik, Reedik Raudla, Kerli Palu, Lainer Laurent, Mari-Liis Kippar, Anti Niit, Jaanika Lahemaa, Riko Roos, Kaisa Kaisel, Kristi Štaub, Veiko Koppe, Ahti Larin, Allen Larin, Arko Okk, Tanel Matsi, Kristi Leedjärv, Kreete Tammaru, Anu Kirsman. Veebis osalesid: Made Viljur-Voit, Veronika Eelmaa, Tarmo Sepp, Peeter Paenurm, Kaisa Valk, Karin Idanurm, Ille Aaviksaar, Krislyn Luus, Mait Adler.
Juhatas: Tanel Tomson
Protokollis: Eveli Tänav

	
Päevakord:

1. Kooli juhtkonna ülevaade päevakajalistest teemadest. 
2. Ülevaade lapsevanemate poolt tõstatatud probleemidest.
3. Muud teemad.

Päevakorra teemade arutelu ja otsused:

1. Kooli juhtkonna ülevaade päevakajalistest teemadest: 
1.1.  Iseõppepäev
31. oktoobril toimus iseõppepäev. Üldkokkuvõttes on kooli personal päevaga rahul, kuid mõningaid puudusi esines ja nendega tegeletakse jooksvalt. Õpilastel esines raskusi ülesannete leidmisega ja osades vanuseastmetes ei olnud kõik ülesanded jõukohased ning vajasid lapsevanemate tuge. Tagasisidet võetakse arvesse ning järgmiseks iseõppepäevaks, mis toimub 31. jaanuaril, puudused likvideeritakse. Tänaseks on juba kokku lepitud, et ülesanded lisatakse e-koolis klassijuhataja tunni all, mis võimaldab õpilastel ülesanded kätte saada tavapärasest kohast. Paralleelselt õpilastega toimus õpetajatele digiõpe. Iga õpetaja sai valida endale sobiva koolituse ja õpetajate tagasiside oli positiivne. Hoolekogu poolt tehti ettepanek viia läbi iseõppepäevi sagedamini. Kooli juhtkond on ettepanekuga nõus ja perspektiivis saavad iseõppepäevad toimuma 2 korda trimestris (mis on ka kooli arengukavas fikseeritud).  
1.2.  Rohelise kooli projekt.
Projektiga on edasi mindud, kuid konkreetseid tegevusi välja ei toodud.
1.3.  Toimuvad ettevalmistused lähenevateks jõuludeks.
1.4.  Seoses trimestri saabuva lõpuga (trimester lõpeb 25.11) on hetkel nii õpilastel kui ka õpetajatel tavapärasest intensiivsem periood ja täiendavaid tegevusi ette ei võeta.
1.5.  Algklasside Täpitiib on nomineeritud Eesti Sisearhitektide Liidu aastapreemiale, mis valmistas suurt rõõmu. Seoses sellega tuleb majja meid intervjueerima ajakiri „Diivan“.
1.6.  Valitsus kiitis heaks uued põhikooli lõpetamise tingimused, mille kohaselt peab õpilane sooritama eksamid hindele „rahuldav“ (3). Koroona perioodil muutis valitsus põhikooli lõpueksamite hindamise protsentideks maksimaalsest tulemusest ning jättis välja rahuldava eksamitulemuse sooritamise nõude. 2022/2023. õppeaastal viidi põhikooli lõpetamisel tingimused üle taas koroonaviiruse-eelsel ajal kehtinud tingimustele, mille kohaselt lõpetab põhikooli õpilane, kellel õppeainete viimased aastahinded on vähemalt rahuldavad. Enamik haridusasutuste juhte on pigem seisukohal, et peaks toimuma protsentuaalne hindamine, sest hindeline hindamine põhjustab järeleksamite näol täiendavat lisatööd. Valitsus seevastu tõi põhjenduseks õpilase motivatsiooni ja hinnete langust ja viis muudatuse ellu.
1.7.  Õppekeskkonna kaasajastamine ja kooli renoveerimisplaanide tegemine.
Toimus kohtumine arhidektuuribürooga, mille raames käsitleti ruumidega seotud praktilisi küsimusi. Üheks mõtteks oli klassiruumide väiksemaks tegemine (30-lt õppekohalt 24-le) ja vana võimla ümberehitus raamatukoguks. Eelarvelisi küsimusi ja renoveerimisplaanide ajastust ei puudutatud. Kooli juhtkonnale valmistab rõõmu, et teemaga tegeletakse. Reaalne renoveerimisplaanidega alustamine on tänaseks ebaselge. Hoolekogult tuli ettepanek kutsuda järgmisele hoolekogu koosolekule valla esindajad, kes edasisi plaane kommenteeriksid ja tutvustaksid. Kui selgub, et valla poolt eraldatud eelarve raames pole võimalik uut majaosa ehitada, siis peame tänased plaanid ümber tegema, lähtudes mõistlikkuse printsiibist. Valla esindaja väljendas nördimust, et eelmisel hoolekogul ei puudutatud hoolekogu kirjaliku pöördumise kavatsust ja pidas pöördumist kohatuks ning kinnitas, et vallas on kooli renoveerimine prioriteet number üks. Hoolekogu vastas, et tegemist on eelmisel kevadel kokkulepitu meeldetuletamisega ja sai eelmisel hoolekogu koosolekul kokku lepitud.
1.8. Söögi portsjonite suurus.
Kööki on üles pandud täiendavad juhised. Ühelt lapsevanemalt tuli tagasiside, et osad toidu komponendid on otsas ajaks, kui õpilase järjekord kätte jõuab. Kooli juhtkonna hinnangul probleemi ei ole ja tegemist võis olla üksiku juhtumisega. Mõningaid probleeme on esinenud magustoidu osas (kisselliga). Kaalutakse väiksemate kausside soetamist ja seni probleemsete toitude menüüst eemaldamist. Kaalutakse ka taldrikute suuruse vähendamist põhikooli astmes, kus probleem toidu portsjonite suurusega on kõige suurem. Kogu koolile väiksemate toidunõude soetamine on kooli juhtkonna hinnangul kulukas ja seda ette ei võeta.
1.9. Koolivormi kandmine.
Koolis teostati pistelist kontrolli ja tulemused olid väga head. 214st õpilasest kandis koolivormi 204. Paralleelselt viis õpilasesindus läbi küsitlust õpilaste seas. Koolivormi osas suurt poolehoidu ei olnud. Õpilaste poolt tehti ettepanek alustada väiksematest komponentidest.
1.10. Lagastamised.
Hetkel pole suuri lagastamisjuhtumeid toimunud.
2. Ülevaade lapsevanemate tõstatatud probleemidest (lisatud eraldiseisva failina protokollile):
· Täiendava võõrkeele (lisaks vene keelele) pakkumine õpilastele.
On väga tõenäoline, et põhikooli riikliku õppekava kohaselt peab tulevikus õppekavas olema kaks B võõrkeele valikut. Seaduse muudatus peaks tulema lähitulevikus ja koos eesti keele õppele üleminekuga. Kooli juhtkond loodab, et kui riik seaduse kehtestab, siis töötatakse välja ka meetmed ja finantseerimiskava. Kooli juhtkond pooldab kahe võõrkeele valikut, kuid millist keelt teise valikuna pakkuda ja mis hetkest alates, tuleb hoolikalt läbi mõelda. Keele omandamise seisukohast on oluline, et keeleõppega alustatakse hiljemalt alates 6. klassist. Täiendava keele lisamine on kooli jaoks keeruline nii personali, kui ka tunniplaani koostamise seisukohast ja viib põhikooli klassisüsteemi lõhkumiseni. Suureks riskiks on vene keele õpetajate lahkumine ja täiendava võõrkeele õpetajate mitteleidmine. Kooli juhtkond vajab aega, et tegevusplaan läbi mõelda.
· Tunnitöö kirjelduse detailsus E-koolis. 
Õpetajatele tagasisidestatud.
· Negatiivne tagasiside keemia õpetaja suunal.
Keemia on keeruline aine ja mida keerulisem aine, seda kergemad on konfliktid tekkima. Probleem on kooli juhtkonnale teada. Tegemist võib olla osaliselt eri generatsioonide põrkumisega. Hetkel on fookuses 9. klasside tunnid. Teiste vanuserühmade tundidega pole jõutud tegeleda. Hoolekogu selle teemaga aidata ei saa. Hoolekogu liikmetel oli küsimus, et milline on tavapraktika kui lapsevanemad ei ole õpetajaga rahul? Kooli juhtkond vastas, et sellisel juhul kooli juhtkond tagasisidestab probleemi ja toimub tundide varjutamine. Vajadusel kaasatakse õppejuht ja/või eripedagoog. 
· Digiõppe päeva ülesannete asukoht.
Tänaseks on juba kokku lepitud, et ülesanded lisatakse klassijuhataja tunni all, mis võimaldab õpilastel ülesanded kätte saada tavapärasest kohast.
· Negatiivne tagasiside tüdrukute kehalise kasvatuse õpetaja suunal.
Tagasiside edastatud kõikidele kehalise kasvatuse õpetajatele.
· Covid-19 testide tegemise aeg.
Lapsevanem viitas, et Covid-19 testi viidi läbi söögi-vahetunnile eelnenud ajal ja seetõttu jäi laps ilma söögita. Kooli juhtkond kinnitab, et tegemist on erandliku juhtumiga. Üldiselt testitakse alati esimese tunni ajal. Testimine üleüldse toimub hetkel harva. Testimisel lähtutakse piirkonna Covid-19 näitajatest. Viimati viidi läbi testimine koolivaheaja järgsel esimesel kontaktõppe päeval.
· Koolikoti raskus
Teema on keeruline ja väga palju teha ei saa. Koolis pole enam kappe ja õpikud tuleb kaasa võtta. Hoolekogult saabus küsimus, et kas annaks osad õpikud dubleerida? Kooli juhtkond vastas, et mõnedes õppeainetes annaks mõtet kaaluda, aga hetkel on vara kommenteerida. Peab vaatama mida see finantsiliselt kaasa tooks ja kas on võimalik täiendavaid õpikuid klassides ladustada. Lapsevanema poolt saabus ettepanek kodus kasutada OPIQ õpikeskkonda õpikute asemel. Teoorias on võimalik, kuid tervikuna üle minna ei saa, sest digikeskkonnas õppimine on osadele lapsevanematele vastuvõetamatu. Kooli juhtkond pole ka kindel, kas järgnevatel aastatel on koolil võimalus OPIQu õppekeskkonda kasutada, sest litsents on kallis (~20000€) ja edasise rahastamisega võib olla probleeme. Kahjuks puudub ka samaväärne alternatiivne õpikeskkond.  Hoolekogult saabus küsimust, et millist lisandväärtust OPIQ tervikvaates üleüldse annab? OPIQ vähendab mingites ainetes töökoormust ja aitab puudujatel ainet paremini omandada, sest sisaldab videoid ja annab sisu paremini edasi kui õpik. 
Kokkuvõtvalt võib tõdeda, et hea lahendus koolikoti raskuse osas puudub. Hoolekogult tuli ettepanek, et kui siiski annab midagi ette võtta, siis alustada võiks algklassidest.
· Kooli- päevade ja -nädala pikkus.
Lapsevanema poolt tuli ettepanek lühendada koolipäevi ja teha õppenädal 6 päevaseks. 6 päevane koolinädal ei ole seadusega kooskõlas ja ei kuulu edasisele arutlusele.
· Andekate õpilaste tõhusam toetamine ja vaimse tervise tugevdamine.
Võimekamate õpilaste toetamisest on meie koolis vajaka. Pole häid ideid ega ka inimressurssi. Teema iseenesest on kooli juhtkonnas korduvalt fookuses olnud ja õpetajate seas on toimunud ka arutelud, kuid õpetajate tänane koormus ei võimalda väga tegeleda lisaülesannetega (näiteks nagu teadusring, jne). Õpilase vaimne tervis on hetkel tervikuna fookuses Tervise aasta raames. Lähitulevikus on plaanis läbi viia täiendavaid mõttetalguid. Võtmekohaks on ka andekuse kui sellise defineerimine ja alles seejärel on võimalik välja töötada toetusmeetmed. Tuleb silmas pidada, et andekus ei võrdu ainealase tarkusega. Meil on küll koolis andekaid õpilasi ja meie esindus olümpiaadidel on rikkalik. Hoolekogult saabus küsimus kas teiste koolide praktikaga on tutvutud? Kooli juhtkond vastas, et on küll, aga paljud koolid on kimpus sama teemaga. Hoolekogu poolt on head mõtted igati teretulnud. Hoolekogult saabus küsimus mis on muutunud seoses uue sotsiaalpedagoogi tulekuga? Kooli juhtkond vastas, et sotsiaalpedagoog tegeleb ainult nende õpilastega, kellele on määratud tugi Rajaleidja poolt. 
· Jäätmemajandus.
Jäätmemajanduse teema on üheks osaks Rohelise kooli projektist ja tuleb tõdeda, et kool on lähiminevikus teinud edusamme. Kooli uus haldusjuht hakkas proaktiivselt üle vaatama kooli jäätmemajandust, mille käigus selgus, et muudatuste sisseviimiseks on vajalik vallapoolne volitus. Volitus on koolil nüüd olemas ja jäätmete täielikuks sorteerimiseks kõik puuduvad prügikastid soetatud. Üheks järgmiseks teemaks on toidujäätmete rohkus. Edaspidi on plaanis hakata jäätmekoguseid analüüsima ja välja töötama meetmeid toidujäätmete vähendamiseks. Jäätmete käitlejalt on võimalik tellida raporteid käitlejale üle antud jäätmete koguse kohta.
· Kooli kiusamine õpetajatevaateväljast eemal.
Kooli juhtkond on probleemi teadvustanud, kuid tõdeb, et ei ole võimalik tegeleda, sest kõik juhtumid ei jõua kooli juhtkonnani. Koolis on kiusamisvaba (KIVA) kooli meeskond, kuid nad kahjuks ei jõua kõikide juhtumiteni ja ei suuda kiusamist tervikuna elimineerida. Mis nendeni jõuab, nendega tegeletakse.
· Kodutööde rohkus.
Lapsevanem tagasisidestas, et kodutöid on 8-9 klassis liiga palju, õpilaste õpioskused on puudulikud ja koolipäev algab liiga vara. Lapsevanem tegi ettepaneku alustada koolipäeva kella 9st. Kooli juhtkond vastas, et koolipäeva algus on olnud eelnevatel aastatel hoolekogus arutusel ning et esinevad erinevaid põhjused, miks koolipäeva algust pole võimalik hilisemaks viia. Peamine takistus on siiski koolibusside marsruut, mis on Kuusalu valla koolidel ühine ja seetõttu muudatused ühes koolis mõjutavad kohe ka kõiki teisi koole. Kodutööde samale päevale kuhjumise ja õpioskuste puudulikkuse teemad  tagasisidestatakse õpetajatele. 

3. Muud teemad.

· Busside trajektoor.
Busside trajektoor läheb valla poolt ülevaatamisele 2023. aastal. Tuleb üle vaadata õpilaste paiknemine ja sellest lähtuvalt langetada otsused. Valla esindaja väljendas muret peagi saabuva uue hanke osas. Seoses kütuse hinna kallinemisega võib finantseerimisega edaspidi olla raskusi.
· Toidu kvaliteet.
Lapsevanemad kurdavad toidu mageduse üle. Õpilasesindaja ja õpetajad kinnitavad, et toit on kvaliteetne ja probleeme ei esine. Pigem on tegemist individuaalsete maitse eelistustega. Kooli juhtkonnalt saabus hoolekogule palve lähikuudel (4 kuud) köögi personalilt täiendavaid muudatusi mitte nõuda. Vastasel juhul oleksime peagi kimpus köögi-personali vaimse tervisega, sest lähiminevikus toimunud muudatuste hulk on olnud suur ja vajab sisse juurdumist. Hoolekogult saabus küsimus miks lastakse lastel ise toitu võtta ja ei serveerita? Kooli juhtkond vastas, et prooviti, aga on kordades ajamahukam.
· Hoolekogult saabus ettepanek, et õpetajate esindajad võiksid õpetajate seas läbi viia samasuguse küsitluse nagu hoolekogu viis läbi lapsevanemate seas. Küsitlus võiks vastata küsimusele, et milliste murede/teemadega saaks hoolekogu aidata õpetajaid või mida peaks hoolekogu tervikuna teadma. 
· Järgmine hoolekogu koosolek.
Hoolekogu esimees tegi ettepaneku viia läbi järgmine hoolekogu koosolek 7ndal detsembril. Ettepanek kiideti heaks.
OTSUS – järgmine hoolekogu koosolek toimub 7. detsembril.

